Minu saan aru, et board:title=* võeti kasutusele nendeks puhkudeks, mil objektil endal ei ole nime või mil objektil oleva kirja käsitlemine selle objekti nimena on üsna küsitav. Kui board:title=* ja name=* on korraga kasutusel, siis tundub nende tähendus lihtsalt suvaline ehk pole sisulist vahet, kumb väärtus kummale sildile jääb.

Nende konkreetsete infotahvlite puhul ei tule see ehk nii selgesti välja, aga muul juhul, kui infotahvlil on teksti pealkirjaks kõrvaloleva objekti järgi näiteks "Hüpassaare õpperada" või "Kõpu tuletorn", siis me vast ikka ei mõtle, et kõrvuti on mitu samanimelist asja. Siis võiks mõelda, et infotahvlil olev kiri lihtsalt tähistab kõrvalolevat objekti ja infotahvlil endal pole nime.

Antud juhul küll ei käi infotahvlite pealkirjad nii selgesti mingi teise kaardistatud objekti kohta ja möönan, et seetõttu oleks ka enam põhjust mõelda, et infotahvel ise on teos, millel on nimi (pealkiri), umbes nii nagu mõne skulptuuri puhul. Samas poleks siiski vale vaadata infotahvlit ja sellel olevat teksti lahus ning kasutada ikkagi vastavalt silti board:title=* ja mitte silti name=*. Viimane lahendus tundub mulle otstarbekas, kuna siis oleks erisuguste infotahvlite vormistus ühetaoline.

Mis puutub pikema ja lühema kirja tähendusse, siis eks võib samuti asja mitut moodi tõlgendada. Samas, kui jätta pikem kiri lühemast lahku ja pidada seda n-ö üldnimetuseks või klassinimeks või sarja pealkirjaks, siis on minu meelst ühtlasi ka vähem põhjust pidada seda ühegi konkreetse infotahvli nimeks. See käib siis ühtviisi kõigi sarja kuuluvate objektide kohta samamoodi nagu ka näiteks kirjeldus "infotahvel".

Küsimus sellest, kas nime või mis iganes muud kirja näidatakse kaardil, on minu siin teisejärguline. Kaardil võib näidata ka mingi muu sildi (mitte name=*) väärtust, huvi tekitamiseks või mis iganes põhjusel, ja ei peaks valima silti name=* lihtsalt selleks, et kiri ilmuks konkreetsele kaardile ("tagging for the renderer").